**Talousvaliokunnan mietintö 2/2015**

**Kertomus Kirkon työmarkkinalaitoksen ja sen toimiston toiminnasta vuonna 2014**

Asianumero 2015−00272

Kirkolliskokous on täysistunnossaan toukokuun 5. päivänä 2015 lähettänyt otsikossa mainitun asian talousvaliokunnan valmisteltavaksi. Kirkon työmarkkinalaitoksen työmarkkinajohtaja kirkkoneuvos Vuokko Piekkala on ollut valiokunnan kuultavana.

**Yleistä kertomusvuodesta**

Talous kasvoi tarkasteluvuonna 0,2 prosenttia. Työttömyys lisääntyi ja oli vuoden lopussa 8,5 prosenttia. Jatkuvan heikon suhdannetilanteen vuoksi julkisen talouden alijäämä pysyi 2,5 prosentin tuntumassa suhteessa bruttokansantuotteeseen.

Elokuun alusta 2014 toteutettiin palkantarkistus 20 euroa kuukaudessa ja 12 senttiä tunnilta. Alkuvuonna päätettiin Kirkon virka- ja työehtosopimus (KirVESTES) 2014–2016 koskevat neuvottelut sekä edellisen työmarkkinakierroksen työryhmätyöskentely. Kodifioitu KirVESTES julkaistiin suomeksi kesäkuussa ja ruotsiksi elokuussa.

Työmarkkinalaitos osallistui työ-, koulutus- ja elinkeinoasiain neuvoston toimintaan, työ- ja sosiaalipolitiikan lainsäädäntövalmisteluun sekä Työelämä 2020 -hankkeeseen.

Kirkon työmarkkinalaitoksen työmarkkina-aseman vakiintumisen kannalta periaatteellisesti merkittävä työmarkkinakeskusjärjestöjen pysyvä neuvotteluelin, T-jory, jatkoi edelleen toimintaansa. T-joryyn kuuluvat työmarkkinakeskusjärjestöt: Elinkeinoelämän keskusliitto EK, Kunnallinen työmarkkinalaitos KT, Valtion työmarkkinalaitos, Kirkon työmarkkinalaitos, Suomen ammattiliittojen keskusjärjestö SAK, Toimihenkilökeskusjärjestö STTK ja Akava.

***Kirkon henkilöstö***

Kirkon henkilöstö ja vuosityövoima väheni noin yksi prosenttia. Henkilöstön lukumäärä oli 20 051 ja vuosityövoimaksi muutettuna 14 213 henkilötyövuotta. Kymmenessä vuodessa henkilöstön lukumäärä on laskenut 6 prosenttia ja vuosityövoiman 4 prosenttia.

Toimintakertomus sisältää selvityksen ja tilastotietoja kirkon henkilöstön rakenteesta.

Naisten osuus kirkon koko henkilöstössä on säilynyt samalla tasolla viimeisen kahdenkymmenen vuoden aikana ja oli kertomusvuonna 71 prosenttia.

Kirkon henkilöstön keski-ikä on jatkuvasti noussut. Vakinaisen henkilöstön keski-ikä oli kertomusvuonna 50 vuotta ja koko henkilöstön keski-ikä oli 45 vuotta.

Kirkon kokonaisansioihin perustuva palkkasumma vuonna 2014 oli 433 miljoonaa euroa. Palkkasumma väheni 2 miljoonalla eurolla, tämä johtui henkilöstön määrän vähenemisestä.

**Sopimustoiminta**

***Kirkon virka- ja työehtosopimus 2014–2016***

Kirkon kertomusvuonna voimassa oleva sopimusratkaisu on lokakuussa 2013 allekirjoitetun koko työmarkkinoita koskevan Työllisyys- ja kasvusopimuksen mukainen. Sopimus on voimassa vuoden 2017 tammikuun loppuun saakka. Sopimuksen kustannuksia korottava vaikutus on 0,9 % vuonna 2014 ja 0,4 % vuonna 2015. Vuosien 2016 ja 2017 palkantarkistuksista käydään neuvottelut vuoden 2015 kesäkuun puoleen väliin mennessä.

Ylimmän johdon palkkausjärjestelmän uudistamiseksi aloitettiin kokeilu 1.8.2014. Kokeilun piiriin kuuluu kirkkoherrat ja johtavat talous- ja henkilöstöhallinnon viranhaltijat.

**Henkilöstöhallinnon ja sopimusmääräysten kehittäminen**

***Yleisen työajan ja jaksotyöajan järjestelmien kehittäminen***

Aiemman kirkon virka- ja työehtosopimuksen allekirjoituspöytäkirjan mukainen työaikatyöryhmä valmisteli työajallisten työ- ja vapaa-aikamääräysten kehittämistä aiempaa selkeämmiksi ja joustavammiksi. Nykyisessä KirVESTES:ssa sovittiin kokeilun aloittamisesta vuonna 2015. Uudistuksesta pidettiin laaja koulutuskierros – noin kaksi koulutustilaisuutta tuomiokapitulia kohden.

***KirVESTES:n kodifiointityö***

Kirkon yleisen virka- ja työehtosopimuksen tekninen uudistus valmistui ja uudet kirjat julkaistiin kesällä 2014.

***Työelämä 2020 -hanke ja kirkon työelämäohjelman valmistelu***

Hankkeen keskeinen tehtävä on koota eri toimijoiden työelämän kehittämiseksi tekemää työtä yhteen, jotta kehittämistyö työpaikoilla mahdollistuisi ja jotta Suomen työelämä olisi Euroopan parasta vuoteen 2020 mennessä. Kirkon työmarkkinalaitos on mukana hankkeen toteutuksessa yhtenä ydintoimijoista.

Työelämätoimijat ovat sitoutuneet hankkeeseen yhteistyölupauksilla. Kirkon työmarkkinalaitos toteutti verkkoaivoriihen, johon kutsuttiin osallistumaan kaikki kirkon työntekijät sekä luottamushenkilöt. Aivoriiheen osallistui 3748 henkeä ja kehittämisideoita saatiin yli 5000. Aivoriihien tulostiivistelmät annettiin myös työpaikkakohtaisesti.

Aivoriihen tuloksia hyödynnettiin pääsopijaosapuolten kesken käynnistämällä Kirkon työelämä 2020 -ohjelman valmistelu. Ohjelmalla pyritään kannustamaan ja tukemaan kirkon työpaikkoja niiden omista tarpeista lähtevään kehittämiseen, edistetään yhteistyötä keskeisten kirkon työelämän kehittämistä tukevien toimijoiden välillä ja puhutaan työelämän kehittämisen puolesta. Tarkoituksena on myös parantaa työpaikkojen tuottavuutta, tuloksellisuutta ja työelämän laatua.

***Kirkon rekrytointistrategian mukainen työ***

Työmarkkina osasto käynnisti yhteistyötä Kirkkohallituksen toiminnallisen osaston ja koulutuskeskuksen kanssa rekrytoinnin edistämiseksi. Lisäksi työmarkkinaosaston asiantuntijat osallistuivat NextStep- ja Studia-messuille.

***Julkisen alan työhyvinvointi vuonna 2014 -tutkimus***

Tutkimus korvasi perinteisen Kirkon työolobarometri -tutkimuksen. Tutkimuksen mukaan kirkosta löytyy monia myönteisiä työhyvinvoinnin signaaleja, muun muassa useampi kuin neljä viidestä olisi valmis suosittelemaan työpaikkaansa muille, samoin neljä viidestä tuntee työssään innostusta ja työn iloa. Kehittämistarpeita nähtiin työpaikan ristiriitojen ehkäisyssä ja ratkaisemisessa sekä tiedonkulussa ja esimiestyössä.

**Koulutustoiminta**

Työmarkkinalaitos järjesti neljä uusien sopimusten info-/selostustilaisuutta. Osallistujia oli yhteensä 305. Työaikamääräyksistä järjestettiin 21 koulutustilaisuutta, joihin osallistui 1052 henkilöä.

Työmarkkinalaitos oli mukana toteuttamassa Kirkollisen johtamisen foorumia ja kolmea työelämän muutoksen teemaan keskittynyttä työelämätoimijoiden verkostoitumista edistävää tilaisuutta. Lisäksi toimiston viranhaltijat osallistuivat yhteensä kahteenkymmeneenneljään eri tahojen järjestämään koulutustilaisuuteen.

**Yhteistoiminta työmarkkinoilla**

Kirkon työmarkkinalaitos toimii kirkkomme sekä sen seurakuntien ja seurakuntayhtymien edunvalvojana työmarkkina-asioissa. Kasvavassa määrin työmarkkinaedunvalvonta sisältää verkottunutta toimintaa kirkon eri toimijoiden kesken ja erityisesti muun työmarkkinakentän kanssa. Työmarkkinoiden yhteistoiminta tapahtuu osin kaksikantaisesti (työmarkkinakeskusjärjestöt keskenään) ja paljolti myös kolmikantaisesti (työmarkkinakeskusjärjestöt ja ministeriöt).

Kirkon työmarkkinalaitoksen osallistuminen kaksi- ja kolmikantaiseen toimintaan on viime vuosien aikana lisääntynyt. Työmarkkinalaitoksen edustajiksi on oman osaston asiantuntijoiden ohella nimetty myös kirkkohallituksen toiminnallisen osaston työntekijöitä ja työnantajan edustajia seurakunnista.

**Kansainvälinen yhteydenpito**

Pohjoismaisessa yhteistyössä ovat mukana Kirkon työmarkkinalaitoksen lisäksi Ruotsin, Norjan ja Tanskan kirkkojen vastaavat organisaatiot. Toimistojen johto pitää vuosittain seminaareja vuorovuosin eri maissa – kertomusvuonna johdon tapaaminen pidettiin Tukholmassa.

Eurooppalainen yhteistyö. Kirkon työmarkkinalaitos oli viimeistä vuotta jäsenenä Eurooppa-tason keskusjärjestössä CEEP:ssä, (Julkisten työnantajien ja julkisten yritysten eurooppalaisessa keskuksessa). Työmarkkinalaitos osallistuu sen puitteissa sosiaalidialogin, työelämän ja työmarkkinakysymysten käsittelyyn sekä oli osapuolena Eurooppa-tason työmarkkinasopimuksissa. CEEP:n Suomen osaston muodostavat Valtion työmarkkinalaitos, Kunnallinen työmarkkinalaitos ja Kirkon työmarkkinalaitos.

**Talousvaliokunnan kannanotto**

*Toimintakertomus kuvaa monipuolisesti työmarkkinalaitoksen toimintaa.*

*Talousvaliokunta pitää tärkeänä henkilöstön työhyvinvoitiin liittyviä kyselyitä, joita olivat Työelämä 2020 -hankkeeseen liittynyt verkkoaivoriihi ja julkisen alan työhyvinvointi vuonna 2014 -tutkimus. Tutkimusten tuloksia on tärkeää hyödyntää seurakuntatasolla.*

*Talousvaliokunnan saaman tiedon mukaan tämän muotoinen toimintakertomus on viimeinen. Jatkossa kertomus on osa Kirkkohallituksen toimintakertomusta.*

*Talousvaliokunta pitää hyvänä, että vastaava kertomus julkaistaan jatkossa sähköisenä ja että kertomuksessa olevat tilastotiedot ovat edelleen saatavilla*.

**Talousvaliokunnan esitys**

Talousvaliokunta esittää, että kirkolliskokous päättää merkitä tiedoksi kertomuksen Kirkon työmarkkinalaitoksen ja sen toimiston toiminnasta vuodelta 2014.

Turussa 6. päivänä toukokuuta 2015

Talousvaliokunnan puolesta

Pertti Simola Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Simola sekä jäsenet Alasalmi, A. Jalava, Kauranen (osittain), Koskelo, Kultima, Mäkinen, Paananen, Peräaho, Rajala, Rönkä, Sahi, Salmi, Silfverhuth, Sorvari, Tähtinen ja Westerlund.